Σπαγγέτι με καρότο, σκόρδο και κατίκι
Δυο καρότα, λίγο κατίκι, λίγος δυόσμος κι έτοιμη στο άψε-σβήσε μια λαχταριστή μακαρονάδα.
500 γρ. σπαγκέτι ή άλλα ζυμαρικά της αρεσκείας μας, 4 σκελίδες σκόρδου, ψιλοκομμένες (ή όσο σκόρδο μάς αρέσει), 100 ml ελαιόλαδο, 2 μέτρια καρότα, κατά προτίμηση βιολογικά, περασμένα από τη λεπτή πλευρά του τρίφτη, 70 ml λευκό κρασί, 150 γρ. γιαούρτι αγελαδινό στραγγιστό, με 2% λιπαρά, 200 γρ. κατίκι (ή τσαλαφούτι), 1 κουτ. σούπας ξερός δυόσμος, τριμμένος, αλάτι, φρεσκοτριμμένο πιπέρι
Για να ετοιμάσουμε τα σπαγγέτι με καρότο, σκόρδο και κατίκι ζεσταίνουμε άφθονο αλατισμένο νερό και, μόλις κοχλάσει, ρίχνουμε τα ζυμαρικά και τα βράζουμε για 2 λεπτά λιγότερο από τον προτεινόμενο χρόνο που αναγράφεται στο πακέτο.Τα στραγγίζουμε, κρατάμε κατά μέρος 1 φλιτζάνι από το νερό και διατηρούμε τα ζυμαρικά ζεστά.Τοποθετούμε την άδεια κατσαρόλα ξανά στο μάτι της κουζίνας, σε δυνατή φωτιά, και ρίχνουμε αμέσως το σκόρδο και το ελαιόλαδο.Ανακατεύουμε με ξύλινη σπάτουλα για 30 δευτερόλεπτα, ρίχνουμε το τριμμένο καρότο και σοτάρουμε για 1 λεπτό, ανακατεύοντας διαρκώς.Σβήνουμε με το κρασί, το αφήνουμε να κοχλάσει για 1 λεπτό και προσθέτουμε το νερό που κρατήσαμε από το βράσιμο των ζυμαρικών.Μόλις το μείγμα πάρει βράση, σβήνουμε το μάτι της κουζίνας δεν αποσύρουμε την κατσαρόλα και προσθέτουμε τα στραγγισμένα ζυμαρικά, το κατίκι, το γιαούρτι και ανακατεύουμε. Αποσύρουμε την κατσαρόλα από το μάτι, ρίχνουμε αλάτι, άφθονο φρεσκοτριμμένο πιπέρι, τον ξερό δυόσμο και ανακατεύουμε.Σερβίρουμε τα σπαγγέτι με καρότο, σκόρδο και κατίκι αμέσως.
Ζυμαρικά,Καρότα,Τυρί